
(Navedeni se postupak temelji na pravnoj osnovi predloženoj u nacrtu akta.)







	Izmjene nacrta akta

	Amandmani Parlamenta u obliku dvaju stupaca

Brisanja su označena podebljanim kurzivom u lijevom stupcu. Izmjene su označene podebljanim kurzivom u obama stupcima. Novi tekst označen je podebljanim kurzivom u desnom stupcu.

U prvom i drugom retku zaglavlja svakog amandmana naznačen je predmetni odlomak iz nacrta akta koji se razmatra. Ako se amandman odnosi na postojeći akt koji se želi izmijeniti nacrtom akta, zaglavlje sadrži i treći redak u kojem se navodi postojeći akt te četvrti redak u kojem se navodi odredba akta na koju se izmjena odnosi. 

Amandmani Parlamenta u obliku pročišćenog teksta

Novi dijelovi teksta označuju se podebljanim kurzivom. Brisani dijelovi teksta označuju se oznakom ▌ ili su precrtani. Izmjene se naznačuju tako da se novi tekst označi podebljanim kurzivom, a da se zamijenjeni tekst izbriše ili precrta. 
Iznimno, izmjene strogo tehničke prirode koje unesu nadležne službe prilikom izrade konačnog teksta ne označuju se.

NACRT ZAKONODAVNE REZOLUCIJE EUROPSKOG PARLAMENTA
o Prijedlogu uredbe Europskog parlamenta i Vijeća o uspostavi programa dokumentiranja ulova plavoperajne tune (Thunnus thynnus) i o stavljanju izvan snage Uredbe (EU) br. 640/2010
(COM(2020)0670 – C9-0336/2020 – 2020/0302(COD))
(Redovni zakonodavni postupak: prvo čitanje)
Europski parlament,
–	uzimajući u obzir Prijedlog Komisije upućen Europskom parlamentu i Vijeću (COM(2020)0670),
–	uzimajući u obzir članak 294. stavak 2. i članak 43. stavak 2. Ugovora o funkcioniranju Europske unije, u skladu s kojima je Komisija podnijela Prijedlog Parlamentu (C9-0336/2020),
–	uzimajući u obzir članak 294. stavak 3. Ugovora o funkcioniranju Europske unije,
–	uzimajući u obzir mišljenje Europskoga gospodarskog i socijalnog odbora od 27. siječnja 2021.[footnoteRef:1], [1:  	Još nije objavljeno u Službenom listu.] 

–	uzimajući u obzir članak 59. Poslovnika,
–	uzimajući u obzir izvješće Odbora za ribarstvo (A9-0000/2021),
1.	usvaja stajalište u prvom čitanju preuzimajući Prijedlog Komisije;
2.	poziva Komisiju da predmet ponovno uputi Parlamentu ako zamijeni, bitno izmijeni ili namjerava bitno izmijeniti svoj Prijedlog;
3.	nalaže svojem predsjedniku da stajalište Parlamenta proslijedi Vijeću, Komisiji i nacionalnim parlamentima.

Kontekst prijedloga

Europska unija ugovorna je stranka Međunarodne konvencije o očuvanju atlantskih tuna („Konvencija ICCAT-a”) od 1997. 

Konvencijom ICCAT-a predviđa se okvir za regionalnu suradnju u području očuvanja i upravljanja tunama i tuni sličnim vrstama u Atlantskom oceanu i susjednim morima osnivanjem Međunarodne komisije za očuvanje atlantskih tuna („ICCAT”). 

ICCAT je ovlašten za donošenje obvezujućih preporuka za očuvanje ribarstva u svojoj nadležnosti i upravljanje njime. Ti su akti prvenstveno namijenjeni ugovornim strankama Konvencije ICCAT-a, kao što je Unija, no sadržavaju i obveze za privatne subjekte (npr. zapovjednike plovila). 

Sadržaj Prijedloga

Ovim Prijedlogom [COM(2020)670] utvrđuju se pravila za Unijin program dokumentiranja ulova plavoperajne tune radi provedbe mjera očuvanja i upravljanja koje je donio ICCAT u okviru svojeg programa dokumentiranja ulova plavoperajne tune. Svrha je potonjeg utvrditi podrijetlo svih plavoperajnih tuna. 

Zapravo, Unijin program za dokumentiranje ulova plavoperajne tune već je uspostavljen na temelju Uredbe (EU) br. 640/2010. U Prijedlogu koji se trenutačno razmatra, i kojim se želi staviti izvan snage Uredba (EU) br. 640/2010, evidentiranje i ovjeravanje ulova te daljnja trgovina plavoperajnom tunom obavlja se preko sustava elektroničkog dokumentiranja ulova plavoperajne tune (sustav eBCD-a) koji je u funkciji od 2017. te koji države članice i subjekti već upotrebljavaju. Prijedlogom je predviđeno da elektronički sustav iznimno mogu zamijeniti papirnati dokumenti (BCD, engl. Bluefin tuna catch document) koji odgovaraju zahtjevima iz elektroničkog sustava.

Osim toga, Prijedlogom se utvrđuju opće odredbe o upotrebi dokumenata o ulovu i ponovnom izvozu plavoperajne tune te se određuju pravila za evidentiranje i ovjeravanje ulova te daljnju trgovinu plavoperajnom tunom. Posebna pravila određuju se za označenu ribu. Prijedlog sadrži i odredbe za provjeru prije ovjeravanja, prijenos podataka korisnika eBCD-a i godišnje izvješćivanje ICCAT-u. Naposljetku, njime se predlaže široka uporaba delegiranih akata za buduće izmjene temeljnog akta (u članku 14.).


Mišljenje izvjestitelja

Izvjestitelj pozdravlja činjenicu da je Komisija prionula na strogo prenošenje preporuka ICCAT-a kako bi se stvorili jednaki uvjeti za sve subjekte. Za naše subjekte i za poboljšanje međunarodnog upravljanja oceanima ključno je da se jednaki uvjeti primjenjuju na sve te da se istodobno promiče usklađenost stranih flota s visokim standardima održivosti EU-a u okviru djelovanja EU-a u regionalnim organizacijama za upravljanje ribarstvom i drugim međunarodnim forumima. 
Izvjestitelj smatra da je, s obzirom na subjekte, javnost i naše partnerske zemlje, važno da Komisija predloži brz prijenos preporuka regionalnih organizacija za upravljanje ribarstvom kako bi se izbjegla kašnjenja u provedbi određenih odredbi. Nelogično je da se preporuke ICCAT-a iz 2018. u kojima su utvrđeni rokovi za 2020. usvoje 2021. 

Iz tog razloga, i s obzirom na to da ovaj dosje uključuje postupak prenošenja iznimno tehničke prirode bez bitnog političkog sadržaja, izvjestitelj je odlučio da neće podnijeti amandmane na prijedlog Komisije.

